
[bookmark: _Toc0]Elsőként Debrecenben alkalmazták az új pacemaker-technológiát
A Debreceni Egyetem Klinikai Központjának Kardiológiai és Szívsebészeti Klinikáján az országban elsőként alkalmaztak egy új készüléket vezetőrendszeri ingerlésű pacemaker-beültetés során. Az innovatív eszköz segítségével a beavatkozást végző orvosok valós időben követhetik a szív elektromos működését, és mérésekkel ellenőrizhetik az ingerlés jellemzőit, támogatva ezzel az elektróda legmegfelelőbb elhelyezését. A klinikán a napokban elvégzett első beavatkozásokat élő közvetítésen követhették a hazai intézmények szakemberei.
A pacemaker-beültetés számos szívritmuszavar kezelésében alapvető jelentőségű. A Debreceni Egyetem Klinikai Központjának Kardiológiai és Szívsebészeti Klinikáján évente 600-700 implantálható elektromos eszközt ültetnek be. A hagyományos eljárások mellett egyre nagyobb szerepet kapnak a korszerű, a szív természetes ingerületvezető rendszerét aktiváló pacemaker-terápiák. A fejlődés egyik meghatározó iránya, hogy a megfelelő szívfrekvencia biztosítása mellett a szív elektromos aktivációja is minél inkább megőrizze természetes, élettani jellegét.
- A vezetőrendszeri ingerlés során az elektródát a szív saját ingerületvezető rendszerének megfelelő területére helyezik, így az elektromos aktiváció a természetes ingerületvezetéshez közelítő módon történhet. A sikeres beavatkozáshoz ezért nem elegendő az elektróda megfelelő anatómiai elhelyezése: az ingerléssel kiváltott elektromos válasz minőségét is ellenőrizni kell. Ebben nyújt segítséget a MicroPace OneStim új készüléke – ismertette Sándorfi Gábor, a Kardiológiai és Szívsebészeti Klinika szakorvosa.
A MicroPace OneStim olyan speciális szívingerlő és mérőrendszer, amely a pacemaker-beültetés során elektromos impulzusokat ad le, miközben megjeleníti és elemzi a szív elektromos jeleit, köztük az elektrokardiogramon (EKG) látható eltéréseket. Az eszköz az ingerléshez kapcsolódó elektromos ellenállás változását is folyamatosan követi, így segítve a különböző elektródapozíciók összehasonlítását. Kompakt kialakítása mellett külön előnye, hogy kifejezetten a vezetőrendszeri ingerlésű pacemaker-implantációk támogatására fejlesztették ki.
- A készülék az EKG-jelek és az ingerlési paraméterek egyidejű értékelésével azonnali visszajelzést ad a beavatkozást végző orvosoknak. Ez megkönnyíti a különböző elektródapozíciók megítélését, és támogatja annak ellenőrzését, hogy az ingerlés valóban a kívánt elektromos választ eredményezi-e – nyilatkozta Nagy László adjunktus, a Kardiológiai és Szívsebészeti Klinika szakorvosa.
A MicroPace OneStim készüléket Magyarországon elsőként a debreceni szakemberek alkalmazták vezetőrendszeri ingerlésű pacemaker-beültetések során. Az operációkat több hazai intézményben is élő közvetítésen keresztül követhették az érdeklődők.
A beavatkozások kapcsán Barta Judit, a Debreceni Egyetem Kardiológiai és Szívsebészeti Klinikájának igazgatója kiemelte: a MicroPace OneStim alkalmazása újabb példája annak, hogy az intézmény aktívan bekapcsolódik a kardiológia fejlődő technológiáinak hazai bevezetésébe. A klinikaelkötelezett a magas színvonalú betegellátás, a korszerű kardiológiai eljárások alkalmazása és a szakmai innováció mellett.
- Fontos stratégiai célunk, hogy a kardiológia dinamikusan fejlődő területein ne csupán kövessük a nemzetközi szakmai és technológiai újdonságokat, hanem aktívan részt vegyünk azok hazai bevezetésében és alkalmazásában is. A vezetőrendszeri ingerlés jó példája annak, hogyan találkozik a korszerű technológia, a magas szintű orvosszakmai tudás és a betegközpontú szemlélet. Számunkra az innováció valódi értéke abban rejlik, hogy az új megoldások a mindennapi betegellátásban is hasznosuljanak, és hosszú távon hozzájáruljanak a betegek életminőségének javításához – fogalmazott Barta Judit egyetemi docens, a Debreceni Egyetem Kardiológiai és Szívsebészeti Klinikájának igazgatója.
A klinikaigazgató hozzátette: a technológiai fejlődés mellett kiemelt jelentőségű a szakemberek folyamatos képzése, a megszerzett tapasztalatok megosztása, valamint az új eljárások oktatásba és klinikai kutatásokba történő integrálása is. A klinika célja, hogy a korszerű eljárások bevezetésével ne csak a saját betegellátását fejlessze, hanem a régió és az ország kardiológiai szakmai közösségének fejlődéséhez is hozzájáruljon.
A szakemberek hangsúlyozzák, hogy a vezetőrendszeri ingerlés hosszú távú klinikai előnyeinek megítéléséhez további tapasztalatokra és utánkövetési adatokra van szükség, alkalmazása azonban fontos lehetőség a pacemaker-terápia természetes szívműködéshez való minél pontosabb igazításában.

